2019 — 2021-yillarda Navoiy viloyatining Xatirchi tumanini kompleks rivojlantirish chora-tadbirlari dasturi to‘g‘risida

Mamlakat iqtisodiy-ijtimoiy hayotida olib borilayotgan islohotlar, hududlarni har tomonlama rivojlantirish bo‘yicha ko‘rilayotgan manzilli chora-tadbirlar natijasida ishlab chiqarish va xizmat ko‘rsatish sohalari jadal rivojlanmoqda.
 O‘zbekiston Respublikasi Vazirlar Mahkamasining “2018-2019-yillarda Navoiy viloyatining Xatirchi tumanini kompleks rivojlantirish chora-tadbirlari dasturi to‘g‘risida” 2018-yil 30-oktabrdagi 892-son qarori doirasida 376 mlrd so‘m mablag‘lar o‘zlashtirilib, dasturda belgilangan loyiha va obyektlar foydalanishga topshirildi.
 Jumladan, 17 ta sanoat, 12 ta qishloq xo‘jaligi va 25 ta xizmat ko‘rsatish sohasida loyihalar amalga oshirilishi natijasida asosiy kapitalga kiritilgan investitsiyalar hajmi 111,0 foizga, eksport hajmlari 163,0 foizga oshishiga erishildi.
 Navoiy viloyatining Xatirchi tumanida tabiiy xomashyo, ishlab chiqarish va mehnat salohiyatidan oqilona foydalanish, sanoat, xizmat ko‘rsatish va qishloq xo‘jaligi sohalarini hamda oilaviy tadbirkorlikni rivojlantirish, aholi tomorqa maydonlaridan samarali foydalanish bo‘yicha istiqbolli loyihalarni amalga oshirish orqali aholining, xususan xotin-qizlar, yoshlar va kam ta’minlangan fuqarolarning bandligini ta’minlash, daromadlari va turmush darajasini izchil oshirish, tuman markazi va aholi punktlarining me’moriy qiyofasini tubdan o‘zgartirish, muhandislik-kommunikatsiya va ijtimoiy infratuzilmani yanada yaxshilash maqsadida Vazirlar Mahkamasi qaror qiladi:
 1. Quyidagilarni o‘z ichiga oluvchi 2019 — 2021-yillarda Navoiy viloyatining Xatirchi tumanini kompleks rivojlantirish chora-tadbirlar dasturi (keyingi o‘rinlarda Dastur deb ataladi) tasdiqlansin:
 2019 — 2021-yillarda Navoiy viloyati Xatirchi tumanini kompleks rivojlantirish chora-tadbirlari dasturini moliyalashtirish manbalari 1-ilovaga muvofiq; 
 Sanoat, qishloq xo‘jaligi va xizmat ko‘rsatish sohalarini rivojlantirish bo‘yicha investitsiya loyihalarining manzilli ro‘yxati 2-ilovaga muvofiq; 
 Oilaviy tadbirkorlikni rivojlantirish va aholi tomorqalaridan samarali foydalanish bo‘yicha loyihalar ro‘yxati 3-ilovaga muvofiq;
 Yo‘l-transport va muhandislik-kommunikatsiya infratuzilma tizimini yaxshilash, elektr energiya, tabiiy gaz, ichimlik suvi hamda aloqa tarmoqlarini qurish, rekonstruksiya va modernizatsiya qilish bo‘yicha chora-tadbirlar 4-ilovaga muvofiq; 
 Ijtimoiy infratuzilmani rivojlantirish, zamonaviy obyektlarni qurish hamda ko‘kalamzorlashtirish chora-tadbirlari 5-ilovaga muvofiq;
 Irrigatsiya va melioratsiya tizimini yaxshilash bo‘yicha chora-tadbirlar 6-ilovaga muvofiq; 
 Ko‘p xonadonli uy-joylarni ta’mirlash borasida amalga oshiriladigan chora-tadbirlar 7-ilovaga muvofiq;
 Ko‘p xonadonli uy-joylar hududlarini obodonlashtirish borasida amalga oshiriladigan chora-tadbirlar 8-ilovaga muvofiq tasdiqlansin.
 2. Quyidagilar Dasturni amalga oshirishning asosiy ustuvor yo‘nalishlari etib belgilansin:
 tumanni ijtimoiy-iqtisodiy jihatdan yanada rivojlantirish, aholining, xususan, xotin-qizlar, yoshlar va kam ta’minlangan fuqarolarning bandligini ta’minlash orqali ularning daromadlarini va turmush darajasini oshirish;
 aholini tadbirkorlikka keng jalb qilish va oilaviy tadbirkorlikni yanada rivojlantirish uchun qulay shart-sharoitlarni yaratish;
 yangi ishlab chiqarish quvvatlarini yaratish va mavjud ishlab chiqarish quvvatlarini modernizatsiya qilish orqali sanoat mahsulotlari ishlab chiqarish hajmlarini ko‘paytirish;
 qishloq xo‘jaligi mahsulotlari yetishtirishni ko‘paytirish va ularni qayta ishlash darajasini oshirish;
 muhandislik-kommunikatsiya va ijtimoiy infratuzilmani rivojlantirish, aholining toza ichimlik suvi, tabiiy gaz va elektr energiyasi bilan ta’minlanganlik darajasini oshirish;
 tuman markazi va boshqa aholi yashash joylari me’moriy qiyofasini tubdan o‘zgartirish hamda obodonlashtirish ishlarini jadallashtirish;
 bolalar musiqa va san’at maktablarida qo‘shimcha sinflar, madaniyat markazlarida cholg‘u, xonandalik, tasviriy san’at to‘garaklari, havaskorlik teatr jamoalari va bolalar ansambllarini tashkil etish; 
 yoshlarni jismoniy tarbiya va sportga jalb etish, sport inshootlari quvvatini oshirish maqsadida tumanda yengil konstruksiyali kichik sport zallari qurish;
 aholi va yoshlar o‘rtasida kompyuter texnologiyalari va Internet jahon axborot tarmog‘idan samarali foydalanish maqsadida raqamli texnologiyalar o‘quv markazini tashkil etish.
 3. Tijorat banklariga:
 Dasturga kiritilgan investitsiya loyihalarini moliyalashtirish, respublikada ishlab chiqarilmaydigan asbob-uskunalar va ularga butlovchi buyumlarni xarid qilish uchun belgilangan tartibda kreditlar,shu jumladan, chet el valyutasida kreditlar ajratish;
 Dastur asosida oilaviy tadbirkorlikni rivojlantirish va aholi tomorqasidan samarali foydalanish bo‘yicha ajratilayotgan imtiyozli kreditlarni birinchi navbatda kam ta’minlangan oilalar, xotin-qizlar va yosh tadbirkorlarga yo‘naltirish tavsiya etilsin.
 4. O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, Moliya vazirligi har bir yil uchun asosiy ko‘rsatkichlarni aniqlashtirib va yangilab borgan holda, O‘zbekiston Respublikasining Investitsiya dasturi parametrlarini shakllantirishda ushbu qarorda nazarda tutilgan markazlashtirilgan mablag‘lar hisobiga moliyalashtiriladigan loyihalarni inobatga olsin.
 5. O‘zbekiston Respublikasi Davlat geologiya va mineral resurslar qo‘mitasi qurilish materiallari va boshqa sanoat mahsulotlari turlarini ishlab chiqarish bo‘yicha loyihalarni amalga oshirish uchun yer qa’ri uchastkalaridan foydalanish huquqi uchun belgilangan tartibda litsenziyalar berilishini hamda yer osti ichimlik suvi manbalarini aniqlash ishlari amalga oshirilishini ta’minlasin.
 6. O‘zbekiston Respublikasi Davlat geologiya va mineral resurslar qo‘mitasi, “O‘zsanoatqurilishmateriallari” uyushmasi, Iqtisodiyot va sanoat vazirligi, Investitsiyalar va tashqi savdo vazirligi, Navoiy viloyati hokimligi, ATB “O‘zsanoatqurilishbank” bir oy muddatda Xatirchi tumanida qurilish materiallari uchun xomashyo mavjud konlarni to‘liq o‘rganib chiqsin va yakuni bilan aniqlangan noruda qazilma boyliklari konlarini davlat zaxirasiga o‘tkazish hamda ulardan sanoat usulida foydalanish bo‘yicha dastur ishlab chiqib, belgilangan tartibda Vazirlar Mahkamasiga kiritsin.
 7. “O‘ztransgaz” AJ, “Hududiy elektr tarmoqlari” AJ Navoiy viloyati xokimligi bilan birgalikda Dastur doirasida investitsiya loyihalarini amalga oshiruvchi ishlab chiqarish korxonalarining tabiiy gaz va elektr uzatish tarmoqlariga o‘rnatilgan tartib va muddatlarda o‘z vaqtida ulanishini hamda ularga mavjud resurs va texnik imkoniyatlardan kelib chiqib, tabiiy gaz va elektr energiyasi yetkazib berilishini ta’minlasin. 
 8. Navoiy viloyati hokimligiga O‘zbekiston Respublikasi Investitsiyalar va tashqi savdo vazirligi hamda xizmat ko‘rsatuvchi banklar bilan kelishgan holda, loyihalar qiymati va ish o‘rinlari sonini saqlab qolish sharti bilan, zaruratga ko‘ra, manzilli ro‘yxatga o‘zgartirish va qo‘shimchalar kiritish huquqi berilsin.
 9. O‘zbekiston Respublikasi Qurilish vazirligiga:
 dasturga kiritilgan obyektlar loyiha-smeta hujjatlarining davlat ekspertizasidan sifatli o‘tkazilishini ta’minlash;
 Adliya vazirligi bilan birgalikda qurilish-montaj ishlarini bajarish uchun tegishli ruxsatnomalarni Davlat xizmatlari markazlari orqali qonunchilikda belgilangan tartib va muddatlarda taqdim etish vazifalari topshirilsin.
 9. Navoiy viloyati Xatirchi tumani hududlarni kompleks ijtimoiy-iqtisodiy rivojlantirish bo‘yicha sektorlar rahbarlari tomonidan Dastur parametrlarining o‘z vaqtida va to‘liq amalga oshirilishini ta’minlash maqsadida o‘zlariga biriktirilgan hudud kesimida loyiha tashabbuskorlariga ko‘maklashib, yuzaga kelgan muammolarni aniqlash va bartaraf etish choralarini ko‘rsin hamda ularning faoliyati natijadorligi yuzasidan tizimli monitoring olib borsin. 
 10. Navoiy viloyati hokimligi:
 O‘zbekiston Respublikasi Investitsiyalar va tashqi savdo vazirligi, manfaatdor davlat boshqaruvi organlari, xo‘jalik birlashmalari va loyiha tashabbuskorlari bilan birgalikda manzilli ro‘yxat parametrlarining so‘zsiz bajarilishini hamda bu borada investitsiya loyihalarining o‘z vaqtida va sifatli amalga oshirilishini, ishlab chiqarishning mo‘ljallangan hajmlari o‘zlashtirilishini va yangi ish o‘rinlari tashkil etilishini ta’minlasin; 
 har chorak yakuni bo‘yicha Dasturdagi tadbirlarning o‘z vaqtida va sifatli bajarilishi yuzasidan loyiha tashabbuskorlari faoliyatining natijadorligini viloyat va tuman faollari yig‘ilishlarida muhokama qilsin hamda amalga oshirilgan ishlar to‘g‘risida Vazirlar Mahkamasiga axborot kiritib borilishini ta’minlasin.
 11. Vazirlar Mahkamasining “2018-2019-yillarda Navoiy viloyatining Xatirchi tumanini kompleks rivojlantirish chora-tadbirlari dasturi to‘g‘risida” 2018-yil 30-oktabrdagi 892-son qarori o‘z kuchini yo‘qotgan deb hisoblansin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va Navoiy viloyati hokimi Q.B. Tursunov zimmasiga yuklansin.